En 20 årig mand udnyttede, at Jysk Fynske Medier glemte at registrere et centralt domænenavn, da det regionale mediehus tidligere på året lancerede en ny national fællessektion på tværs af koncernens udgivelser med titlen "Avisen Danmark". Det skriver Berlingske Business.

Den nye sektion blev lanceret i marts med bl.a. en reklamekampagne. Da den 20-årige mand Emil Stahl så kampagnen, opdagede han, at domænenavnet avisendanmark.dk var ledigt og købte det for 45 kr.

"Jeg købte ikke hjemmesiden for at være en domænehaj. Jeg synes bare, at det er ret komisk, at Jysk Fynske Medier lancerer et stort avistillæg til deres online og fysiske platforme og ikke har sikret sig domænet," siger Emil Stahl, der er systemadministrator i en dansk hosting-virksomhed, til Berlingske Business og tilføjer, at han mener, at domænenavnet tilhører Jysk Fynske Medier, da det burde have været ejet af mediehuset fra begyndelsen.

Troels Mylenberg Journalistisk chefredaktør på Jysk Fynske Medier, mener dog ikke, at avisen har sovet i timen, fordi den nye sektion hører hjemme under alle husets øvrige sites. Alligevel har Jysk Fynske Medier overtaget domænenavnet af Emil Stahl for en flaske lakridsshots.